Dušanovac (Negotin)

Dušanovac () je naselje u Srbiji koje administrativno pripada opštini Negotin u Borskom okrugu. Prema popisu iz 2002. bilo je 882 stanovnika (prema popisu iz 1991. bilo je 2320 stanovnika).

Četvororazredna osnovna škola u naselju postoji od 1846. godine. Školske 2006/2007. godine imala je 40 učenika.
Zemljoradnička zadruga u Dušanovcu je osnovana 1947. godine, elektrifikacija naselja je urađena 1956. godine, prvi Dom kulture je završen 1949, a drugi započet sa gradnjom 1985. godine. Asfaltni put Dušanovac dobija 1970, a telefonske veze sa svetom 1986. godine.

Geografske odlike 
Dušanovac je ratarsko seosko naselje zbijenog tipa udaljeno 9 km severno od Negotina. Smešteno je na prosečno 90 metara nadmorske visine, na dolinskim stranama Dupljanske reke, leve pritoke Jaseničke reke. Severna geografska širina naselja je 44° 17’ 37”, istočna geografska dužina 22° 31’ 29”, a površina atara 2.015 hektara. Do ovog naselja se može stići asfaltnim putem idući od Negotina prema Kladovu.

Istorija 
Po predanju Dušanovac je osnovan na temeljima starijeg naselja o čemu svedoče arheološki nalazi poreklom iz antičkog i srednjevekovnog vremena. O nazivu imena zapisana su dva tumačenja: po prvom Turci su ga nazivali Džanjevo jer su u njemu živele lepe devojke ("džanume"), a po drugom stari Dušanovac je zasnovao car Dušan na Rovinama u blizini današnjeg naselja, gde je njegova žena carica Jelena podigla manastir Dušicu, a tek kasnije nazvala naselje Dušanovac. Kada su Turci potučeni u bici na Rovinama, naselje je ostalo pusto. Kao naseljeno mesto prvi put je zapisano sa svojih 50 kuća u drugoj polovini 18. veka (1783. godine) pod nazivom Dzchanievo. Početkom 19. (1811) pominje se pod imenom Čanovo, u isto vreme na Vangaterovoj karti pod imenom Gsanjevo i sve do kraja 19. veka pod nazivom Džanjevo. Ukazom vlade Kraljevine Srbije (1890. godine) naselje je dobilo današnji naziv.

Porodice 
Podeljeno je na Gornji kraj (Đal) i Donji kraj (Valje). U njemu su, nakon Prvog svetskog rata, živele sledeće familije: Barbulešti (slava Petkovica), Kikulješti (slava Petkovica), Jovanešti (slava Petkovica), Milješti (slava Petkovica), Laudešešti (slava Petkovica), Mokarići (slava Petkovica), Đetulani (slava Petkovica), Gikulješti-Ščerbulovići (slava Petkovica), Pistolešti (slava Petkovica), Pusejevi-Teodosijevići (slava sv. Nikola), Furnjige (slava sv. Nikola), Kolčići (slava sv. Nikola), Dobrešti (slava Petkovica), Čobašići-Spasojevići (slava Petkovica), Gregulešti (slava Petkovica), Jorgelešti (slava Petkovica), Vulvešti (slava Petkovica), Stojanešti (slava sv. Lazar), Blagoješti (slava Petkovica), Vulpešti (slava Petkovica), Turčinešti (slava sv. Aranđel), Dogarešti (slava Petkovica), Dijamešti (slava sv. Aranđel), Stojkovići-Đermešti-Dragalešti (slava sv. Nikola), Popovići (slava Petkovica), Pađešti-Picuarešti (slava Petkovica), Conešti (slava Petkovica), Jordačevići (slava sv. Nikola), Kiseronji-Mirosavići (slava sv. Aranđel), Stankovići (slava sv. Đorđe), Kalderovići (slava Mitrovdan), Ponešti (slava Petkovica), Firulešti (slava sv. Đorđe), Blagojevići (slava Mitrovdan), Božaronji (slava sv. Nikola) i Ristići (slava Mitrovdan). Alu Žuku Živkovici slava Cveti 
Antropogeografskim i etnološkim izučavanjima Dušanovac je svrstan u vlaška naselja. 
Zavetina Dušanovca je Spasovdan, dok su dva pravoslavna hrama u naselju posvećena Uspenju Presvete Bogoridice osvećena 1908. i 2001. godine.

Religija 
Stanovništvo Dušanovca je pravoslavno, prilikom popisa nacionalno se izjašnjava kao srpsko i uglavnom se bavi ratarstvom i stočarstvom.

Demografija 
Godine 1921. Dušanovac je imalo 474 kuća i 2.827 stanovnika, 1948. godine 581 kuću i 2.510 stanovnika, a 2002. godine 600 kuća i 916 stanovnika. 
Na stalnom i privremenom radu iz ovog naselja je 980 stanovnika.

U naselju Dušanovac živi 771 punoletni stanovnik, a prosečna starost stanovništva iznosi 51,4 godina (49,6 kod muškaraca i 53,0 kod žena). U naselju ima 365 domaćinstava, a prosečan broj članova po domaćinstvu je 2,41.

Ovo naselje je u uglavnom naseljeno Srbima (prema popisu iz 2002. godine).

Reference

Vanjske veze 

 Mape, aerodromi i vremenska situacija lokacija (Fallingrain)
 Satelitska mapa (Wikimapia)
 Gugl satelitska mapa (Maplandia)
 Plan naselja na mapi (Mapquest)
 Dušanovac vebsajt 

Opština Negotin
Naselja u centralnoj Srbiji